Լորենս Վենսան-Լապուանտ

Լորենս Վենսան-Լապուանտ (, ), կանադացի կանոիստ, աշխարհի տասնմեկերակի չեմպիոն, Համաամերիկյան խաղերի հաղթող․ 2020 թվականի Ամառային օլիմպիական խաղերի արծաթե մեդալակիր։

Կենսագրություն 
Լորենս Վենսան-Լապուանտը ծնվել է 1992 թվականի մայիսի 27-ին Կանադայի Քվեբեկ նահանգի Տրուա Ռիվիեր քաղաքում։ Թիավարությամբ զբաղվել սկսել է 12 տարեկանում՝ ընկերների խորհրդով։ Լորենսը Մոնրեալի համալսարանի բակալավրիատի շրջանավարտ է բժշկական կենսաբանական գիտության ոլորտում, նախատեսում է հետագայում իր կյանքը կապել բժշկության հետ։

18 տարեկանում աշխարհի առաջնությունում երիտասարդ կանադուհին ոսկե մեդալներ է նվաճել 200 մետր մրցատարածությունում միայնակ թիավարությունում և 500 մետր հեռավորության վրա զույգով թիավարությունում, որը ցուցադրական էր, բայց մեկ տարի անց ներառվել է պաշտոնական ծրագրում։ Մեկ տարի անց կանադացի քանոիստուհին պաշտպանեց տիտղոսները։ 2012 թվականին, ինչպես և 2016 թվականին, Լորենսը չի մասնակցել Օլիմպիական խաղերին, քանի որ այդ ժամանակ օլիմպիական ծրագրում կանանց կանոեի մրցումներ չէին անցկացվում։

2013 թվականին կանադուհին կրկին պաշտպանել է աշխարհի չեմպիոնի իր տիտղոսները, իսկ 2014 թվականին Լորենսը անպարտելի է  եղել 200 մետր միայնակ թիավարության մրցումներում։ 2015 թվականին աշխարհի առաջնությունների մեդալներին Վենսան-Լապուանտը ավելացրել է Համաամերիկյան խաղերի հաղթողի կոչումը։

2017 թվականին Կանոեի միջազգային ֆեդերացիան հայտարարել է Տոկիոյի Օլիմպիական խաղերում կանոիստների մրցույթի դեբյուտի մասին, ուստի Լորենսը հնարավորություն է ստացել մասնակցել աշխարհի ամենահեղինակավոր մրցումներին։ Նույն տարվա աշխարհի առաջնությունում նա նվաճել է ոսկե մեդալներ օլիմպիական մարզաձևերում՝ ոչ պաշտոնական համաշխարհային ռեկորդներով (200 մետր միայնակ և 500 մետր երկուսով), Մեկ տարի անց նա դարձել է աշխարհի տասնմեկակի չեմպիոն՝ պաշտպանելով նախորդ տարվա երկու տիտղոսները և ավելացնելով հաղթանակ 5000 մետր հեռավորության վրա միայնակ թիավարությունում։

2019 թվականի օգոստոսի 19-ին Կանոեի միջազգային ֆեդերացիան (ICF) հայտարարել է դոպինգ թեստի դրական արդյունքի պատճառով կանադուհուն մրցումներից ժամանակավորապես հեռացնելու մասին։

2020 թվականի Տոկիոյի Օլիմպիական խաղերում Լորենս Վենսան Լապուանտը նվաճել է արծաթե մեդալ՝ զիջելով 19-ամյա ամերիկուհի Նևին Հարիսոնին։

Ծանոթագրություններ

Արտաքին հղումներ 
 Լորենս Վենսան Լապուանտի էջը Կանոեի միջազգային ֆեդերացիայի կայքում

Կանադացի մարզիկներ
2020 թվականի Ամառային օլիմպիական խաղերի արծաթե մեդալակիրներ
Կանադացի օլիմպիական մարզիկներ
Կանադացի օլիմպիական մեդալակիրներ